CFRESH บวกสวนตลาด ลุ้นกำไร Q3 โต 2 เท่า! ปันผลเกิน 8%
CFRESH บวกสวนตลาด โบรกฯชี้กำไร Q3/58 โต 2 เท่า คาด Q4/58 ดีสุดในรอบปี รับผลดีเฟดขึ้นดบ.ช่วยบาทอ่อนค่าต่อเนื่อง ระยะยาวยังมี upsides จากการจัดตั้ง IHQ คาดปันผลสูงกว่า 8%
10 พ.ย. 2558

ผู้สื่อข่าวรายงานว่าราคาหุ้นบริษัท ซีเฟรชอินดัสตรี จำกัด (มหาชน) หรือ CFRESH ณ เวลา 16.06 น. อยู่ที่ 8.90 บาท บวก 0.35 บาท หรือ 4.09% สูงสุดที่ 8.95 บาท ต่ำสุดที่ 8.50 บาท มูลค่า ซื้อขายที่ 5.66 ล้านบาท ขณะที่ดัชนีตลาดหุ้นไทยโดยรวมลบ 0.35%

 
บล.บัวหลวง ระบุในบทวิเคราะห์ แนะนำ “ซื้อ” CFRESH ราคาเป้าหมาย 1ล0.80 บาท/หุ้น โดยคาดกำไรครึ่งปีหลังจะเติบโตต่อเนื่อง คาดกำไรไตรมาส  3 ปี 2558 ที่ 113 ล้านบาท เพิ่มขึ้น 219% จากปีก่อน และเพิ่มขึ้น 10% จากไตรมาสก่อน ได้ปัจจัยหนุนจากเงินบาทที่อ่อนค่าเนื่องจากไตรมาส 2 ปี 2558 ส่งผลให้อัตรากำไรขั้นต้นที่ปรับตัวดีขึ้นอย่างต่อเนื่อง
ส่วนไตรมาส 4 ปี 2558 คาดจะดีที่สุดของปี จากยอดขายต่างประเทศจะเพิ่มขึ้นสูงสุดตามปัจจัยฤดูกาล เนื่องจากคำสั่งซื้อก่อนเทศกาลคริสต์มาส ประกอบกับผลผลิตกุ้งออกสู่ตลาดมากขึ้น และราคากุ้งที่ทรงตัว ช่วยให้บริษัทสามารถบริหารจัดการต้นทุนได้ดีขึ้น ขณะที่คาดการขึ้นดอกเบี้ยของ FED จะเป็นปัจจัยช่วยให้เงินบาทอ่อนค่าต่อเนื่องตลอดถึงสิ้นปีช่วยให้บริษัทมีความสามารถในการแข่งขันในตลาดโลกได้ดียิ่งขึ้น และอัตรากำไรขั้นต้นจะสูงต่อเนื่อง
นอกจากนี้ระยะยาวยังมี upsides จากการจัดตั้ง IHQ ตามที่ ครม. มีมติเห็นชอบมาก่อนหน้านี้ คาดจะช่วยประหยัดค่าใช้จ่ายได้ราวปีละ 50 ล้านบาท ด้านเงินปันผลในปีนี้มีแนวโน้มดีกว่าคาดการณ์เดิม ซึ่งบริษัทมีแนวโน้ทที่จะเพิ่ม payout ratio สูงถึง 80% ช่วยให้เงินปันผลสูงถึง 0.70 บาท/หุ้น คิดเป็น dividend yield 8.5%